Nick Holden

Nick Holden (sündinud 15. mail 1987 St. Albertis, Alberta provintsis) on Kanada jäähokimängija, kes mängib kaitsjana NHL-i klubis Ottawa Senators.

Aastatel 2006–2008 mängis ta Western Hockey League'i klubis Chilliwack Bruins. Hooajal 2007–08 lõi ta liigas kaitsemängijatest enim väravaid (22).

Aastatel 2008–2010 mängis ta American Hockey League'i (AHL) klubis Syracuse Crunch. NHL-is debüteeris Holden 20. oktoobril 2010 Columbus Blue Jacketsi meeskonnas Anaheim Ducksi vastu. Hooajal 2010–11 sai ta NHL-is kirja kokku viis mängu. Blue Jacketsi meeskonnas pääses ta NHL-is jääle veel kahes mängus ka hooajal 2012–13. Põhiliselt mängis ta aastatel 2010–2013 AHL-i klubis Springfield Falcons.

Aastatel 2013–2016 mängis Holden NHL-is Colorado Avalanche'i ridades. 10. novembril 2013 lõi ta mängus Washington Capitalsi vastu oma esimese värava NHL-is. 2016. aasta juunis kaubeldi ta New York Rangersi. Hooaja 2017–18 lõpus mängis ta Boston Bruinsis. 2018. aasta juulis sõlmis ta lepingu Vegas Golden Knightsiga. 2021. aasta juulis kaubeldi Holden Jevgeni Dadonovi vastu Ottawa Senatorsi.

Viited

Välislingid 
 Nick Holden NHL.com lehel
 Nick Holden hockeydb.com lehel

Kanada jäähokimängijad
Columbus Blue Jacketsi mängijad
Colorado Avalanche'i mängijad
New York Rangersi mängijad
Boston Bruinsi mängijad
Vegas Golden Knightsi mängijad
Ottawa Senatorsi mängijad
Sündinud 1987